HANA รับผลบวกสูงสุดช่วงบาทอ่อนมีแนวโน้ม outperform กลุ่ม-ตลาด
โบรกเกอร์แนะนำซื้อ HANA กำหนด Fair value ปี 2558 เท่ากับ 48 บาท โดยทิศทางผลการดำเนินงานจะเข้าสู่ช่วงสู่ขาขึ้นนับจากนี้ อีกทั้งปัจจัยหนุนจากทิศทางเงินบาทที่อ่อนค่า จึงเชื่อว่าราคาหุ้น HANA น่าจะยังเคลื่อนไหว outperform กลุ่มฯ และตลาดฯ ต่อเนื่องต่อไป
13 พ.ค. 2558

บล.เอเซีย พลัส กรุ๊ป โฮลดิ้งส์ ระบุในบทวิเคราะห์ (13 พ.ค.) ว่า บริษัท ฮานา ไมโครอิเล็คโทรนิคส จำกัด (มหาชน) หรือ HANA ประกาศกำไรสุทธิไตรมาส 1/58 เท่ากับ 517 ล้านบาท ลดลง 4.7% จากไตรมาสก่อนและลดลงถึง 67.5% จากปีก่อน (ในไตรมาส 1/57 HANA บันทึกเงินชดเชยประกันน้ำท่วม 1.35 พันล้านบาท) มีปัจจัยกดดันจากรายได้รวมลดลง 5.8% จากไตรมาสก่อน (แต่เพิ่มขึ้น 6.9% จากปีก่อน) สู่ระดับ 5 พันล้านบาท เนื่องจากยังอยู่ในช่วง low season ของอุตสาหกรรมชิ้นส่วนฯ ทำให้คำสั่งซื้อจากลูกค้าต่างประเทศลดลงเล็กน้อย
โดยเป็นวงจรปกติของอุตสาหกรรมฯ อีกทั้ง ยังเห็น gross margin อ่อนตัวลงเหลือ 12.1% จาก 14.4% ในงวดก่อน เป็นผลจากการเปลี่ยนแปลงของโครงสร้างรายได้ (Product mixes) ที่มีมูลค่าเพิ่มลดลง (Value-added product) สำหรับสัดส่วนค่าใช้จ่าย SG&amp;A/Sales ทรงตัวต่อเนื่องจากงวดก่อนที่ระดับ 5.1% โดยรวมแล้วกำไรสุทธิไตรมาส 1/58 คิดเป็น 19% ของประมาณการกำไรปี 2558
ทั้งนี้ได้คงประมาณการกำไรปี 2558-59 โดยคาดการณ์กำไรสุทธิไตรมาส 2/58 จะเติบโตจากงวดก่อนจากการย่างก้าวเข้าสู่ช่วงฤดูกาลส่งออกของอุตสาหกรรมฯ บวกกับแนวโน้มคำสั่งซื้อจากผลิตภัณฑ์เครื่องช่วยการได้ยิน (Hearing aids) จะเพิ่มขึ้นอย่างมีนัยฯ ตั้งแต่ไตรมาส 2/58 เป็นต้นไป
สำหรับแนวโน้มกำไรจากการดำเนินงานปี 2558 จะเติบโตถึง 23.9% จากปีก่อน ขับเคลื่อนด้วยแนวโน้มการเพิ่มขึ้นของคำสั่งซื้อจากลูกค้าเก่า และการเน้นหาลูกค้าใหม่ๆ เพื่อรองรับการเพิ่มกำลังการผลิตของโรงงานลำพูนเฟส 2 เต็มที่ตั้งแต่ไตรมาส 2/58 เป็นต้นไป โดยผลิตภัณฑ์ชูโรงยังคงเป็นสินค้ากลุ่มยานยนต์ ได้แก่อุปกรณ์เซ็นเซอร์ต่างๆ และหลอดไฟ LED รวมไปถึงอุปกรณ์เซ็นเซอร์และหน้าจอ LED สำหรับสมาร์ทโฟน นอกจากนี้ การฟื้นตัวของผลิตภัณฑ์กลุ่มคอมพิวเตอร์ ยังช่วยหนุนคำสั่งซื้อผลิตภัณฑ์ Touchpad สำหรับ Laptop และ Memory stick ให้ฟื้นตัวด้วยเช่นกัน
ทั้งนี้แนะนำ “ซื้อ” กำหนด Fair value ปี 2558 เท่ากับ 48 บาท อิงวิธี DCF (WACC 9.69%) โดยทิศทางผลการดำเนินงานจะเข้าสู่ช่วงสู่ขาขึ้นนับจากนี้ อีกทั้งปัจจัยหนุนจากทิศทางเงินบาทที่อ่อนค่า จึงเชื่อว่าราคาหุ้น HANA น่าจะยังเคลื่อนไหว outperform กลุ่มฯ และตลาดฯ ต่อเนื่องต่อไป